
                                         Ο.Π.Α.Σ
ΟΜΟΣΠΟΝΔΙΑ  ΠΑΡΙΑΝΩΝ  ΣΥΛΛΟΓΩΝ
                    ΕΝΗΜΕΡΩΣΗ ΓΙΑ ΤΟ ‘‘ΑΓΡΟΚΗΠΙΟ’’ ΠΑΡΟΙΚΙΑΣ
                                                 Ενάμιση  χρόνο μετά…

                    Ένας μικρός απολογισμός

Το όνειρό μας ήταν και είναι η επαναλειτουργία αυτού του υπέροχου χώρου του Αγροκηπίου, που ήταν παλιότερα πνοή για την Παριανή κοινωνία. (όλοι έχουμε αναμνήσεις από το χώρο αυτό πως ήταν) και η δημιουργική του ένταξη στη ζωή του νησιού και των παριανών -καλύπτοντας σύγχρονες ποιοτικές ανάγκες-. Για πολλούς επίσης συμπατριώτες μας ήταν όνειρο, κάποιοι το παλέψανε στο άμεσο παρελθόν να γίνει πραγματικότητα, αλλά οι προσπάθειές τους δυστυχώς δεν ευοδώθηκαν για διαφόρους λόγους…. 
Και ερχόμαστε σήμερα εμείς, να κάνουμε τη δική μας προσπάθεια, θα καρποφορήσει; Ευελπιστούμε πως ΝΑΙ! 

Γιατί Πιστεύουμε ότι αν υλοποιηθεί αυτή η πρόταση μπορεί να αποτελέσει ένα πρώτο πυλώνα – παράδειγμα τοπικής βιώσιμης ανάπτυξης και ενεργούς δράσης και συμμετοχής των κοινωνικών φορέων του νησιού με έμπρακτη σύζευξη του τουρισμού – πολιτισμού, γεωργίας και ντόπιας δημιουργίας.  

Τέτοιες πρωτοβουλίες με όραμα, που θα στοχεύουν στο σήμερα, αλλά και στο αύριο για μια ποιότητα ζωής της Παριανής κοινωνίας, αλλά και ευρύτερα στον Ελλαδικό χώρο…, είμαστε απόλυτα πεπεισμένοι  ότι χρειάζονται και ότι είναι αναγκαίες!

Γι’ αυτό εξάλλου και το παλεύουμε με υπομονή και επιμονή και αυτό φαίνεται ξεκάθαρα από την διάθεση που έχουμε και που εκδηλώνεται με την εθελοντική μας προσφορά.     

Τέτοιες πρωτοβουλίες φορέων και πολιτών πρέπει να αγκαλιάζονται και να ενθαρρύνονται και προπαντός από εκείνους που έχουν υπεύθυνο και καθοριστικό λόγο και έργο στα κοινά.
                                   Ένα μικρό ιστορικό

Τον Μάρτη του 2015 διαμορφώθηκε η Πρόταση από το Σύλλογο ‘‘Η Εκατονταπυλιανή’’ και την Ο.Π.Α.Σ. για την αξιοποίηση του Αγροκηπίου Παροικιάς σε ‘‘Βιωματικό Πάρκο’’. Αυτή την πρόταση την αποδέχτηκε και ο Σύλλογος ‘‘Παραδοσιακού Οικισμού Παροικιάς’’ και έτσι έγινε πρόταση των τριών φορέων στην Παριανή κοινωνία. 

Ακολούθησε ενημέρωση του Σεβασμιότατου Μητροπολίτη Παροναξίας κ.κ. Καλλίνικου (του οποίου είχαμε και την πλήρη υποστήριξή του από την αρχή), του Δημάρχου κ. Μάρκου Κωβαίου και των μελών του Δημοτικού Συμβουλίου, του Έπαρχου Πάρου – Αντιπάρου κ. Κώστα Μπιζά, του Αντιπεριφερειάρχη Πολιτισμού Κυκλάδων κ. Σ. Μπρίγγου, του Προέδρου της Κοινωφελούς Δημοτικής Επιχείρησης Πολιτιστικής Ανάπτυξης Πάρου (Κ.Δ.Ε.Π.Α.Π.)  κ. Θανάση Μαρινόπουλου, ο οποίος συμμετείχε από την αρχή στην ομάδα πρωτοβουλίας για το Αγροκήπιο, καθώς και σε άλλους τοπικούς  παράγοντες. Επίσης έγινε συστηματική ενημέρωση σε φορείς και Συλλόγους του νησιού. 

Ως αποτέλεσμα των ανωτέρω ήταν η δημιουργία ‘‘Ομάδας πρωτοβουλίας του ΑΓΡΟΚΗΠΙΟΥ’’ με εκπροσώπους φορέων και ατόμων που είχαν ανάλογο ενδιαφέρον για το θέμα, η οποία πραγματοποίησε την πρώτη της συνάντηση στις 21 Αυγούστου 2015 (ένα χρόνο από σήμερα) και για μεγάλο χρονικό διάστημα λειτούργησε με εβδομαδιαίες συναντήσεις των μελών της.

             Τι πέτυχε η ‘‘Ομάδα πρωτοβουλίας’’ σε αυτό το χρόνο:

· Γνωστοποίησε την Πρόταση στην Παριανή κοινωνία (μέσα ενημέρωσης, συνεντεύξεις κλπ), με στόχο τη διαβούλευση και ολοκλήρωση της πρότασης (πριν αυτή κατατεθεί επίσημα στο Δημοτικό Συμβούλιο προς ψήφιση) ώστε να γίνει η πρόταση αποδεκτή από τον Παριανό λαό   –πράγμα που έγινε-. Κατά τη διαδικασία της διαβούλευσης η πρόταση ολοκληρώθηκε με την προσθήκη ορισμένων σημείων, που αρχικά δεν τα είχαμε συμπεριλάβει στην πρότασή μας, όπως π.χ. η ένταξη ενός ή δύο Παιδικών σταθμών ή Νηπιαγωγείων στο χώρο. Πρόθεσή μας δεν ήταν η πρόταση να είναι ενός ή δύο φορέων και μέσω της έγκρισης του Δημοτικού Συμβουλίου να έχει ολοκληρωθεί, διότι ο κόσμος θα ήταν θεατής και αμέτοχος (όπως συνήθως συμβαίνει…), αλλά στο βαθμό του δυνατού θέλαμε να υπήρχε γνώση και συμμετοχή της παριανής κοινωνίας, διότι έτσι μόνο θα κατανοούσε την αναγκαιότητα υλοποίησής της, θα την αγκάλιαζε σαν κάτι δικό της και θα γινόταν κοινωνός της όλης προσπάθειας. 
· Πραγματοποίησε συναντήσεις με τους Προέδρους των τοπικών κοινοτήτων και εκπροσώπους Συλλόγων των αντίστοιχων χωριών, με σκοπό να διαχυθεί το γενικότερο πνεύμα της πρότασης ώστε να βρεθούν μιμητές στις τοπικές κοινωνίες που θα αναδείξουν τις ιδιαιτερότητες και τα πλεονεκτήματα του κάθε χωριού, και πράγματι… υπήρξε πλήρης ανταπόκριση.

· Οργάνωσε και πραγματοποίησε εκδήλωση στην αίθουσα του Πολιτιστικού Συλλόγου ‘‘Αρχίλοχος’’ στις 17 Οκτωβρίου 2015, όπου παρουσιάστηκε αναλυτικά η πρόταση. Η εκδήλωση ήταν πολύ πετυχημένη, παρευρέθησαν πάνω από 100 άτομα και υπήρξε μεγάλο ενδιαφέρον. Η πρόταση υποστηρίχτηκε επιστημονικά και ολοκληρωμένα από τον Γεωπόνο κ. Παναγιώτη Παπαδόπουλο (μέλος της ‘‘real farm’’) και η χωροταξική ένταξη της πρότασης στο συγκεκριμένο χώρο έγινε από τον Αρχιτέκτονα κ. Στέφανο Φιλλίπου.

· Ενημέρωσε ειδικότερα τα Διοικητικά Συμβούλια Συλλόγων και φορέων που εκδήλωσαν περαιτέρω ενδιαφέρον για τη στήριξη της πρότασης, με συνέπεια να παρθούν σχετικές ομόφωνες αποφάσεις των Δ.Σ.: στο τοπικό της Παροικιάς (30/4/2015) και σε 11 σημαντικούς φορείς (Σωματεία και Σύλλογοι) του Νησιού μας.

· Ξεκίνησε τη συλλογή υπογραφών από πολίτες για τη στήριξη της πρότασης και συγκεντρώθηκαν πάνω από 200 υπογραφές.  
· Κατέθεσε την πρόταση στο Δήμο Πάρου στις 1/2/16, με σκοπό να ενταχτεί στο πρόγραμμα ανάπτυξης (CLLD/LEADER 2014-2020) για χρηματοδότηση και υλοποίησή του, στο πλαίσιο της κοινοπραξίας (Πάρου- Αντίπαρου-Νάξου και Μικρών Κυκλάδων).
· Κατέθεσε αίτηση στον πρόεδρο του Δημοτικού Συμβουλίου (1/2/16) για την πραγματοποίηση ειδικής μονοθεματικής συζήτησης στο Δημοτικό Συμβούλιο Πάρου με αντικείμενο την αξιοποίηση του Αγροκηπίου, ώστε να γίνει επίσημη πλήρης ενημέρωση και παρουσίαση της πρότασης και να υπάρξει σχετική απόφαση.

Συνεχίζοντας την προσπάθειά μας, ερχόμαστε σήμερα να σας ενημερώσουμε για την συνάντηση που είχαμε με τον Υπουργό ‘‘Αγροτικής Ανάπτυξης και Τροφίμων’’ κ. Ευάγγελο Αποστόλου παρουσία αρμοδίων στελεχών του Υπουργείου, καθώς και με τον κ. Γεώργιο Καρέτσο Πρόεδρο του Διοικητικού Συμβουλίου του ‘‘ΕΛΓΟ – ΔΗΜΗΤΡΑ’’ (Ελληνικός-Γεωργικός-Οργανισμός ‘‘ΔΗΜΗΤΡΑ’’), όπου  βρήκαμε πλήρη ανταπόκριση για την υλοποίηση της πρότασής μας.

Χρειάζονται όμως και άλλα βήματα να γίνουν εξίσου σημαντικά μέχρι να ξεκινήσει η υλοποίηση αυτού του οράματος.

Ο απολογισμός αυτός θα μπορούσε να ήταν πλουσιότερος; 

Ναι θα μπορούσε. 

Πιστεύουμε όμως ότι πετύχαμε αρκετά σε αυτό το χρονικό διάστημα και αυτό οφείλεται σε όλους εκείνους και πρωτίστως στα μέλη της ‘‘Ομάδας πρωτοβουλίας’’, που πίστεψαν και δούλεψαν γι’ αυτή την πρόταση.

Γιατί πράγματι ο τόπος μας, ο Παριανός λαός και το μέλλον των παιδιών μας αξίζουν κάτι καλύτερο, ποιοτικότερο, με προοπτική που να δίνει ‘‘ΟΡΑΜΑ’’ και ελπίδα  και μπορούμε να τα δώσουμε!  

Αν όλοι μαζί φορείς, Σύλλογοι, άτομα, εκπαιδευτικοί και εκκλησία,  σε στενή συνεργασία, με το Δήμο, τις αντιπολιτευόμενες παρατάξεις, την Περιφέρεια, κρατικούς παράγοντες και υπηρεσίες, σε πνεύμα κατανόησης, συνεργασίας και με επικοδομητικό διάλογο το προσπαθήσουμε, τότε ΝΑΙ! θα υπάρξει αίσιο τέλος. 

Στο χέρι μας είναι

Με εκτίμηση

Το Δ.Σ της Ο.Π.Α.Σ 

